ราคาทองคำปิดวานนี้บวกเกือบ 6 ดอลล์
สัญญาทองคำตลาดนิวยอร์กปิดพุ่งขึ้นเมื่อคืนนี้ (2 มิ.ย.) เพราะได้รับแรงหนุนจากสกุลเงินดอลลาร์ที่อ่อนค่าลงเมื่อเทียบกับยูโร อันเป็นผลมาจากตัวเลขเงินเฟ้อของยูโรโซนที่ปรับตัวสูงขึ้น 
3 มิ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.เพิ่มขึ้น 5.7 ดอลลาร์ หรือ 0.48% ปิดวานนี้ (2 มิ.ย.) ที่ระดับ 1,194.40 ดอลลาร์/ออนซ์, สัญญาโลหะเงินส่งมอบเดือนก.ค.เพิ่มขึ้น 11.9 เซนต์ ปิดที่ 16.799 ดอลลาร์/ออนซ์, สัญญาพลาตินัมส่งมอบเดือนก.ค.เพิ่มขึ้น 8.6 ดอลลาร์ ปิดที่ 1,112.80 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 4.20 ดอลลาร์ ปิดที่ 768.55 ดอลลาร์/ออนซ์
สัญญาทองคำดีดตัวขึ้นเพราะได้ปัจจัยบวกจากสกุลเงินดอลลาร์ที่อ่อนค่าลงเมื่อเทียบกับยูโร หลังจากสำนักงานสถิติแห่งสหภาพยุโรป หรือยูโรสแตท เปิดเผยว่า ดัชนีราคาผู้บริโภค (CPI) เดือนพ.ค. ในกลุ่มประเทศที่ใช้สกุลเงินยูโร ปรับตัวขึ้น 0.3% เมื่อเทียบรายปี ซึ่งเป็นการเพิ่มขึ้นครั้งแรกในรอบ 6 เดือน และสูงกว่าคาดการณ์ของนักวิเคราะห์ซึ่งอยู่ที่ 0.2%
ทั้งนี้ ตัวเลขเงินเฟ้อที่เพิ่มขึ้นส่งผลให้เกิดประเด็นคำถามที่ว่าธนาคารกลางยุโรป (ECB) จำเป็นต้องเดินหน้าโครงการซื้อพันธบัตรหรือที่เรียกว่ามาตรการผ่อนคลายเชิงปริมาณ (QE) ต่อไปจนถึงกำหนดสิ้นสุดโครงการในเดือนก.ย.2559 หรือไม่